open-index/open-wikipedia-markdown huggingface dataset:
Eduard Kotšergin

**Eduard Stepanovitš Kotšergin** (s. 22. syyskuuta 1937 Leningrad) on sukutaustaltaan puolalais-venäläinen lavastaja ja kirjailija. Hän on toiminut Tovstonogovin suuren draamateatterin päälavastajana vuodesta 1972 lähtien. 

Kotšergin on Venäjän taideakatemian täysjäsen. Työstään teatteritaiteilijana hänet on palkittu kaksi kertaa Neuvostoliiton valtionpalkinnolla (vuosina 1978 ja 1984) sekä Venäjän valtionpalkinnolla (2001). Hänelle on myönnetty Venäjän kansantaiteilijan arvonimi vuonna 2001. 

Kotšergin on kirjoittanut muistelmateoksia sekä lavastamista ja teatteritaidetta käsittelevää esseistiikkaa. Kotšerginin teoksista on suomennettu omaelämäkerrallinen romaani *Risteillä ristityt* (Idiootti 2017), joka kuvaa kirjailijan lapsuutta. *Risteillä ristittyjen* alkuteos *Крещённые крестами* sai Venäjällä vuonna 2010 Natsionalnyi bestseller- ja Sergei Dovlatov -palkinnot.

## Elämä

Eduard Kotšerginin isä Stepan Kotšergin teloitettiin Stalinin vainoissa ennen pojan syntymää. Hänen puolalainen äitinsä Bronisława Odyniec pidätettiin 1940 ja tuomittiin vankileirille syytettynä vakoilusta.
 
Kotšergin sijoitettiin kansanvihollisten lapsille tarkoitettuun leningradilaiseen orpokotiin. Leningradin piirityksen alkuvaiheessa hänet evakuoitiin Omskin alueelle NKVD:n hallinnoimaan lasten vastaanottokotiin. 

Elokuussa 1945 Kotšergin pakeni lastenkodista kohti Leningradia. Vuoteen 1952 asti hän matkusti kesäaikaisin jäniksenä Neuvostoliiton rautateillä ja vietti talvet eri lastenkodeissa sekä myöhemmin nuorisovankilassa, josta MVD palautti hänet vankileiriltä vapautuneen äidin luo.

Vuonna 1960 Kotšergin valmistui A. N. Ostrovskille nimetystä Leningradin teatteri-instituutista lavastajaksi, minkä jälkeen hän työskenteli Mihailovski-teatterissa. Vuosina 1963–1966 hän työskenteli Liteinyn teatterin ja vuodesta 1966 vuoteen 1972 Vera Komissarževskajan akateemisen draamateatterin päälavastajana. Vuodesta 1972 lähtien Kotšergin on toiminut Tovstonogovin suuren draamateatterin päälavastajana.

## Teokset
*Risteillä ristityt* (*Крещённые крестами*, 2009). Suom. Tuukka Sandström. Idiootti 2017 

## Lähteet

## Aiheesta muualla
* Pentti Stranius: Orpokotilapsen odysseia Siperiasta Leningradiin. Arvostelu teoksesta Risteillä ristityt. Idiootti 2017. (Agricolan kirja-arvostelut 31.5.2017)
Fayence

**Fayence** on kunta Eteläisessä Ranskassa Varin departementissa Provence-Alpit-Riviera‎n alueella.
Kunnan keskiaikaiset kapeat kadut ja historialliset muistomerkit sekä ympäröivän Provencen maisemat tuovat matkailijoita Fayenceen. Välimeri ja Ranskan Riviera ovat noin 30 kilometrin päässä. Fayencessa sijaitsee Ranskan vanhin purjelentokeskus.

## Lähteet

## Aiheesta muualla
Luoteinen suuralue

**Luoteinen suuralue** on yksi Tampereen suuralueista. Luoteiseen suuralueeseen kuuluvat Lentävänniemen, Lielahden ja Lintulammen suunnittelualueet. 

## Lähteet
Saúl Álvarez

**Santos Saúl Álvarez Barragán** (s. 18. heinäkuuta 1990 Guadalajara, Meksiko), paremmin tunnettu nimellä **Canelo Alvarez** on meksikolainen ylemmän keskisarjan nyrkkeilijä ja painoluokkansa hallitseva maailmanmestari. Hän on ensimmäinen kiistaton maailmanmestari painoluokassaan, pitäessään hallussaan kaikkia vöitä (WBC, WBA, WBO, IBF ja *[[The Ring]]*). 

## Ammattinyrkkeilyura
Álvarez aloitti ammattinyrkkeilyuran vuonna 2005. Ensimmäisen merkittävän ottelun Álvarez otteli vuonna 2011, jolloin hän voitti Matthew Hattonin yksimielisesti tuomariäänin ottelussa avoimesta WBC-liiton ylemmän keskisarjan mestaruudesta. Vyö oli jäänyt vaille omistajaa Manny Pacquiaon luovuttua siitä. Álvarez puolusti mestaruutta viidesti ennen häviämistään Floyd Mayweather Juniorille vuonna 2013. Seuraavan kerran Álvarez pääsi mestaruusotteluun vuonna 2015, jolloin hän kukisti keskisarjan silloisen WBC-liiton mestarin Miguel Cotton kaikin tuomariäänin kaksitoistaeräisessä ottelussa. Tämän jälkeen Álvarez puolusti mestaruutta kerran. Puolustusottelussa Álvarez tyrmäsi Amir Khanin kuudennessa erässä. Tämän jälkeen Álvarez luopui WBC-liiton mestaruusvyöstä ja otteli silloista WBO-liiton mestari Liam Smithiä vastaan tyrmäten Smithin yhdeksännessä erässä.

Álvarez asetettiin maaliskuussa 2018 ottelukieltoon hänen jäätyään kiinni kahdesti dopingtestissä helmikuussa 2018. Näytteet sisälsivät kiellettyä klenbuterolia.

## Lähteet

## Aiheesta muualla
*
Beaujeu (Rhône)

**Beaujeu** on kunta Ranskassa Rhônen departementissa Auvergne-Rhône-Alpesin alueella. Se sijaitsee noin 60 kilometriä Lyonista luoteeseen. Beaujeu on ollut historiallisen Beaujolais’n maakunnan pääkaupunki. Beaujeu kuuluu beaujolaisviinin tuotantoalueeseen.

## Lähteet

## Aiheesta muualla
The Hurt Business

**The Hurt Business** on vuonna 2016 ensi-iltansa saanut yhdysvaltalainen dokumenttielokuva, joka kertoo vapaaotteluiden historiasta ja sen noususta suosioon sekä lajia harrastavista urheilijoista.

Elokuva on Vlad Yudinin ohjaama ja sen juontajana toimii Kevin Costner.

## Aiheesta muualla
*
N2000

**N2000** on korkeusvertauskehys, joka on Euroopan korkeusvertausjärjestelmän  (EVRS) kansallinen realisaatio ja paikkatietotekniikassa korkeusjärjestelmä. N2000 perustuu Suomen kolmanteen valtakunnalliseen tarkkavaaitukseen.

N2000:n epookki on maankohoamisen osalta 2000.0. Sen lähtötaso on Normaal Amsterdams Peil (NAP). N2000:ssa käytetään normaalikorkeuksia ja se on nollavuoksijärjestelmässä. N2000-korkeudet poikkeavat EVRF2007-korkeuksista vähemmän kuin 1 cm.

## Lähteet
* Geodeettisen laitoksen julkaisu 139
Lapin nolla

**Lapin nolla** (lyh. **LN**) on Suomen toisen valtakunnallisen tarkkavaaituksen aikana perustettu korkeusjärjestelmä, joka tarkoitettiin väliaikaiseksi.

LN:aa on luotu linjan Aavasaksa–Rovaniemi–Kemijärvi pohjoispuolelle, jossa sitä käytetään edelleen tietyissä yhteyksissä. Em. linjalla LN yhtyy N60:een. Lähtötaso on siten sama kuin N60:n. maannousua em. linjan pohjoispuolella tehtyjen vaaitusten aikana ei ole otettu huomioon. LN keskivuoksijärjestelmässä ja LN:ssa korkeudet ovat ortometrisiä korkeuksia.
N60

**N60** on Suomen toiseen valtakunnalliseen tarkkavaaitukseen perustuva korkeusjärjestelmä. Geodesian näkökulmasta N60 on yhdistetty korkeusvertausjärjestelmä ja korkeusvertauskehys.

N60:n lähtötaso on Helsingin keskimerenpinta epookissa 1960.0. N60:n korkeuserojen epookki on maannousun osalta 1960.0. N60:ssa korkeudet ovat ortometrisiä korkeuksia. N60 on keskivuoksijärjestelmässä.

Maankohoamisen vuoksi Suomessa siirryttiin käyttämään N2000:ta vuonna 2007.

## Aiheesta muualla

* Koordinaatti- ja korkeusjärjestelmät *maanmittauslaitos.fi*

## Lähteet
N43

**N43** on  Suomen toisen valtakunnallisen tarkkavaaituksen aikana perustettu, väliaikaiseksi tarkoitettu korkeusjärjestelmä. Geodesian näkökulmasta N43 on yhdistetty korkeusvertausjärjestelmä ja korkeusvertauskehys.

N43:a käytetään edelleen tietyissä yhteyksissä. N43:n lähtötaso on Helsingin keskimerenpinta 1943.0, mistä myös nimitys on peräisin. NN:n lähtötaso on sama. Tarkkavaaituksen aikana tapahtunutta maannousua ei ole otettu huomioon. N43:ssa korkeudet ovat ortometrisiä korkeuksia. N43 on keskivuoksijärjestelmässä.
Normaalinolla

**NN** (**normaalinolla**) on Suomen ensimmäiseen valtakunnalliseen tarkkavaaitukseen perustuva korkeusjärjestelmä. Geodesian näkökulmasta NN on yhdistetty korkeusvertausjärjestelmä ja korkeusvertauskehys. 

Ensimmäinen tarkkavaaitus (1892–1910) ulottui Kajaani–Oulu–Tornio-linjalle saakka. NN:n lähtötasona on Katajanokan siltaan kiinnitetyn vesiasteikon nollapiste, joka vastasi Helsingin keskimerenpintaa noin epookissa 1943.0. Tarkkavaaituksen aikana tapahtunutta maannousua ei ole otettu huomioon. NN:ssa korkeudet ovat ortometrisiä korkeuksia. NN on keskivuoksijärjestelmässä.
Geopotentiaaliluku

**Geopotentiaaliluku** on Maan painovoimakentän potentiaali geoidilla vähennettynä potentiaalilla havaintopisteessä. Geodesiassa painovoimakentän potentiaali määritellään siten, että se pienenee ylöspäin. Geopotentiaaliluku on nolla geoidilla ja kasvaa ylöspäin. Geopotentiaalin arvojen laskemista hyödynnetään GPS-mittauksissa etäisyyksien ja korkeuksien arvioimiseen.

## Lähteet
Korkeusvertauskehys

**Korkeusvertauskehys** on korkeusvertausjärjestelmän realisaatio. Korkeusvertauskehys voidaan realisoida käyttäen vaaitusta ja kiintopisteistöä tai terrestrisen vertauskehyksen ja korkeusmuunnospinnan avulla. Korkeusvertauskehys on käsitteellisesti lähellä paikkatietotekniikan käsitettä korkeusjärjestelmä.
Tähtitieteellinen vertauskehys

**Tähtitieteellinen vertauskehys** () on tähtitieteellisen vertausjärjestelmän realisaatio.

Kansainvälisen tähtitieteellisen vertausjärjestelmän (ICRS) realisaatiot ICRF ja ICRF2 (International Celestial Reference Frame, Kansainvälinen tähtitieteellinen vertauskehys) perustuvat ekstragalaktisten radiolähteiden (kvasaarien) koordinaatteihin. Realisaatioita ylläpidetään VLBI (pitkäkantainterferometria, Very Long Baseline Interferometry) -havaintojen avulla.
Terrestrinen vertauskehys

**Terrestrinen vertauskehys** on terrestrisen vertausjärjestelmän realisaatio. Realisaation määrittelevät koordinaatiston origo, mittakaava ja orientaatio sekä tarvittaessa niiden lineaarinen aikariippuvuus. Määrittely voidaan tehdä antamalla joukolle kohteita tarkat koordinaatit. Realisaatiot luodaan käyttäen kolmiulotteisia karteesisia koordinaatteja. Vertauskehys on sama, vaikka ne konvertoitaisiinkin esimerkiksi kolmiulotteisiksi ellipsoidisiksi koordinaateiksi. Terrestrinen vertauskehys on käsitteellisesti lähellä geodeettista datumia. 

Esimerkkejä terrestrisistä vertauskehyksistä ovat ITRF2014, ETRF2007 ja EUREF-FIN.

Geodesian alalla termi terrestrinen vertauskehys korvaa aiemmin käytetyn koordinaatisto-termin.
Korkeusvertausjärjestelmä

**Korkeusvertausjärjestelmä** on yksiulotteinen, korkeussijainnin ilmaisemiseen käytettävä vertausjärjestelmä.

Korkeusvertausjärjestelmässä käytetään geopotentiaalilukuja ja/tai painovoimaan liittyviä korkeuksia (normaalikorkeus, ortometrinen korkeus tai dynaaminen korkeus). Esimerkki korkeusvertausjärjestelmästä on Euroopan korkeusvertausjärjestelmä (EVRS).
Tähtitieteellinen vertausjärjestelmä

**tähtitieteellinen vertausjärjestelmä** () on kolmiulotteinen vertausjärjestelmä, jonka asento on sidottu ekstragalaktisiin radiolähteisiin ja joka ei siten osallistu Maan pyörimisliikkeeseen.

Ekstragalaktiset radiolähteet ovat kvasaareita eli aktiivisten galaksien ytimiä. Ekstragalaktinen tarkoittaa Linnunradan ulkopuolista. Tähtitieteellistä vertausjärjestelmää käytetään tähtitieteellisten kohteiden paikkojen ilmoittamiseen ja satelliittien ratojen laskemiseen. Yhteys Maahan kiinnitettyyn Kansainväliseen terrestriseen vertausjärjestelmään saadaan Maan asentoparametrien (EOP, Earth Orientation Parameters) välityksellä. 

Kansainvälinen tähtitieteellinen vertausjärjestelmä ICRS (International Celestial Reference System) on määritelty Kansainvälisen tähtitieteellisen unionin (IAU, International Astronomical Union) päätöslauselmassa vuodelta 1997. Sen origona on aurinkokunnan massakeskipiste ja sen orientointi on määritetty ekstragalaktisten radiolähteiden (kvasaarien) suhteen. Origona voidaan käyttää myös Maan massakeskipistettä, mikäli tarkoituksena on kuvata esimerkiksi Maata kiertävien satelliittien ratoja.

## Katso myös

* Tähtitieteellinen vertauskehys
Geoidimalli

**Geoidimalli** () on geoidin numeerinen estimaatti. Termiä geoidimalli käytetään, jotta voitaisiin erottaa teoreettinen käsite geoidi sille lasketuista numeerisista estimaateista. Geoidimalli lasketaan nykyään tavallisesti maanpäällisistä ja/tai satelliiteilla tehdyistä painovoimamittauksista. 

**Kvasigeoidimalli** on kvasigeoidin numeerinen estimaatti.

Korkeusmuunnospinta lasketaan tavallisesti geoidimallista vertaamalla ellipsoidisia korkeuksia ja painovoimaan liittyviä korkeuksia samoilla pisteillä. Korkeusmuunnospintaa kutsutaan satunnaisesti myös geoidimalliksi.

## Globaaleja geoidimalleja

### Earth Gravitational Model 2008
*Earth Gravitational Model 2008* (lyh. *EGM2008*) on viimeisin WGS 84:n yhteydessä on määritelty maailmanlaajuinen geoidimalli. Sen avulla voidaan laskea globaalin geoidin ja WGS 84 -vertausellipsoidin välinen ero.

### Earth Gravitational Model 96
*Earth Gravitational Model 96* (lyh. *EGM96*) on WGS 84:n yhteydessä on määritelty maailmanlaajuinen geoidimalli. Sen tarkkuus on Suomessa noin 20 cm, mutta maailmanlaajuisesti noin metrin .

### Earth Gravitational Model 1984
*Earth Gravitational Model 1984* (lyh. *EGM84*) on WGS 84:n yhteydessä on määritelty maailmanlaajuinen geoidimalli.

## Alueellisia geoidimalleja
Geodimalli voidaan määrittää rajatulle alueelle, kuten Eurooppaan, Skandinaviaan tai Suomeen.

### NKG96
NKG96 on geoidimalli, joka on sovitettu Skandinavian ja Baltian alueelle. Se tarjoaa geoidista paremman kuin 10 cm tarkkuuden suhteessa GPS-havaintoihin ja vaaituslinjoihin.

## Lähteet
Luotiviivanpoikkeama

**Luotiviivanpoikkeama** (, ) on luotiviivan ja vertausellipsoidin normaalin välinen suuntaero. Luotiviivanpoikkeama määritellään yleensä pohjois-eteläsuuntaisen ja itä-länsisuuntaisen komponenttinsa avulla. 

Luotiviiva on käyrä, jonka tangentti jokaisessa pisteessä on painovoimavektorin suunta. Luotiviivan suunta on vastakkainen painovoimavektoriin nähden.
Korkeusmuunnospinta

**Korkeusmuunnospinta** on pinta, jonka avulla painovoimaan liittyvä korkeus voidaan laskea ellipsoidisesta korkeudesta. Korkeusmuunnospinta ei ole geoidimalli vaikka sitä satunnaisesti siksi kutsutaan.

Lisäämällä pinnan jokin arvo vastaavan kohdan korkeuteen ellipsoidista saadaan painovoimaan liittyvän korkeuden (ortometrinen korkeus tai normaalikorkeus) estimaatti. Geodesiassa korkeusmuunnospinta liittyy tiettyyn terrestriseen vertauskehykseen, vertausellipsoidiin ja korkeusvertauskehykseen. Paikkatietotekniikassa korkeusmuunnospinta liittyy tiettyyn geodeettiseen koordinaattijärjestelmään ja korkeusjärjestelmään. Tavallisesti korkeusmuunnospinta lasketaan geoidimallista vertaamalla ellipsoidisia ja painovoimaan liittyviä korkeuksia samoilla pisteillä.

## Korkeusmuunnospintoja Suomessa
FIN2000 ja FIN2005N00 ovat korkeusmuunnospintoja, joilla muunnetaan ellipsoidisia EUREF-FIN-korkeuksia, jotka lasketaan GRS80-ellipsoidista, painovoimaan liittyviksi korkeuksiksi.

### FIN2005N00

### FIN2000
FIN2000 kautta on mahdollista muuntaa ellipsoidiset EUREF-FIN-korkeudet N60-korkeusjärjestelmään, ja toisinpäin. Sen pohjana on NKG96-geoidimalli, jota korjattiin 4. asteen polynomipinnan avulla. Korjaavan polynomipinnan kertoimet johdettiin 156:n GPS/vaaituspisteen havaintojen avulla. Pintasovituksen painoyksikön keskivirhe oli 28 mm, joka kuvaa geoidimallin sisäistä tarkkuutta. FIN2000-mallin ratkaisemiseen käytettyjen GPS-havaintojen epookki on 1997.0.

## Korkeusmuunnospintoja Ruotsissa

### SWEN17_RH2000
SWEN17_RH2000 kautta on mahdollista muuntaa ellipsoidiset *SWEREF 99* -korkeudet *RH 2000* -korkeusjärjestelmään, ja toisinpäin. 

### SWEN17_RH70
SWEN17_RH70 kautta on mahdollista muuntaa ellipsoidiset *SWEREF 99* -korkeudet *RH 70* -korkeusjärjestelmään, ja toisinpäin. 

## Lähteet
Matsumoto (Nagano)

**Matsumoto** () on Japanin kaupunki Honshūn saaren keskiosassa Chūbun tai Kōshin’etsun alueella Naganon prefektuurissa. Se sijaitsee sisämaassa prefektuurin pääkaupungin Naganon lounaispuolella noin 590 metrin korkeudella merenpinnasta. Kaupungissa on 240&nbsp;941 asukasta (vuonna 2017) ja sen pinta-ala on 978,47 neliökilometriä. Matsumoto on nimitetty yhdeksi Japanin erityiskaupungeista.

Historiallisesti Matsumoto toimi Shinanon provinssin pääkaupunkina ja kehittyi Edo-kaudella 1600–1800-luvuilla Matsumoton daimiokunnan linnanaluskaupunkina. Osana Japanin nykyistä kunnallishallintoa Matsumoto sai kaupunkioikeudet vuonna 1907. Sinne sijoittui kehruuteollisuutta, myöhemmin elektroniikka-, kone- ja elintarviketeollisuutta ja viime aikoina myös ohjelmistotuotantoa. Kaupunki kasvoi huomattavasti kuntaliitosten myötä vuosina 2005 ja 2010. Sen merkittävimpiin nähtävyyksiin kuuluvat Matsumoton linna, Kamikōchin, Utsukushigaharan ja Norikuran vuoristoalueet sekä ympäristön lukuisat kuumat lähteet (*[[onsen]]*). 

Matsumotoa palvelevat JR Higashi-Nihonin Ōito-linja ja Shinonoi-linja sekä Alpico-kōtsūn Kamikōchi-linja. 

## Kuvia

Tiedosto:Matsumoto city center area Aerial photograph.1975.jpg|Matsumoto vuonna 1975
Tiedosto:Matsumoto city museum of art06n4592.jpg|Matsumoton kaupungin taidemuseo
Tiedosto:250424 Former Kaichi School Matsumoto Nagano pref Japan01s3.jpg|Historiallinen Kaichin koulu
Tiedosto:150920 Kappa-bashi Kamikochi Japan02n.jpg|Kappa-silta Kamikōchin vuoristoalueella


## Lähteet

## Aiheesta muualla

* Kaupungin internetsivut
Pascal Picci

**Pascal Picci** (s. 1958) on italialainen yrittäjä, Longbow Finance S.A:n toimitusjohtaja sekä Sauberin Formula 1 -tallin entinen puheenjohtaja. Heinäkuussa 2016 Longbow Finance osti kaikki Sauber tallin osakkeet, jonka myötä Picci nousi puheenjohtajaksi korvaten tehtävässään Peter Sauberin. Vuonna 2021 Picci irtisanoutui puheenjohtajan tehtävistään, koska hän ei ollut tyytyväinen tallipäällikkö Frédéric Vasseurin päätökseen korvata tallin Ferrariin vahvasti sidoksissa ollut kuljettaja Antonio Giovinazzi tulokaskuljettaja Zhou Guanyulla.

## Lähteet
Vuoksikorjaus

**Vuoksikorjaus** () on korjaus Maan muodon ja painovoimakentän vaihteluun, jonka aiheuttavat Auringon ja Kuun vuoksivoimat.

Tavallisesti korjaus tehdään geodeettisiin havaintoihin niiden käsittelyvaiheessa. Osa vuoksivoimista on jaksollisesti vaihtelevia, osa ajasta riippumattomia. Vuoksikorjauksessa tämä voidaan ottaa huomioon eri tavoin.

## Pysyvän vuoksen järjestelmä
Pysyvän vuoksen järjestelmä () on periaate, jolla käsitellään vuoksikorjauksen ajasta riippumatonta osaa. Painovoimakentän suureille on käytettävissä kolme periaatetta: *keskivuoksijärjestelmä*, *nollavuoksijärjestelmä* ja *vuoksivapaa järjestelmä*. Geometrisille suureille on käytettävissä kaksi periaatetta, sillä keskivuoksijärjestelmä ja nollavuoksijärjestelmä ovat niille samat; lisäksi voidaan käyttää vuoksivapaata järjestelmää.

### Keskivuoksijärjestelmä
Keskivuoksijärjestelmä () on pysyvän vuoksen järjestelmä, jossa vuoksikorjaus ei poista vuoksivoimien pysyvää osaa, sen aiheuttamaa Maan pysyvää deformaatiota eikä pysyvän deformaation aiheuttamaa pysyvää muutosta Maan painovoimakentässä. Järjestelmässä Maan muodon ja painovoimakentän vuoksikorjatut suureet vastaavat aikakeskiarvoa. Jos mitään vuoksikorjauksia ei tehdä, päädytään keskivuoksijärjestelmään. Normaalinolla, N43, LN ja N60 ovat keskivuoksijärjestelmässä.

### Nollavuoksijärjestelmä
Nollavuoksijärjestelmä () on pysyvän vuoksen järjestelmä, jossa vuoksikorjaus poistaa vuoksivoimien pysyvän osan, mutta ei sen aiheuttamaa Maan pysyvää deformaatiota eikä pysyvän deformaation aiheuttamaa pysyvää muutosta Maan painovoimakentässä. Geometrisille suureille nollavuoksijärjestelmä on sama kuin keskivuoksijärjestelmä. Kansainvälinen geodeettinen assosiaatio suosittaa päätöslauselmassaan vuodelta 1983 nollavuoksijärjestelmää. N2000, Euroopan korkeusvertauskehys 2007 ovat nollavuoksijärjestelmässä.

### Vuoksivapaa järjestelmä
Vuoksivapaa järjestelmä (, ) on pysyvän vuoksen järjestelmä, jossa vuoksikorjaus poistaa vuoksivoimien pysyvän osan, sen aiheuttaman Maan pysyvän deformaation ja pysyvän deformaation aiheuttaman pysyvän muutoksen Maan painovoimakentässä. Vuoksivapaa järjestelmä vastaa tilannetta, jossa Auringon ja Kuun vaikutus on kokonaan poistettu. Kansainvälinen terrestrinen vertauskehys (ITRF), Euroopan terrestrinen vertauskehys (ETRF) ja EUREF-FIN ovat vuoksivapaassa järjestelmässä.

## Lähteet
* Mäkinen, J. & J. Ihde (2009) The Permanent Tide in Height Systems. In: Sideris M.G. (ed) Observing our Changing Earth. International Association of Geodesy Symposia, vol 133. Springer, Berlin, Heidelberg

### Viitteet

## Aiheesta muualla
* The treatment of the permanent tide in EUREF products  Mäkinen, FGI, 2008
Harmonix

**Harmonix Music Systems** (tunnettu myös yksinkertaisesti **Harmonix**) on yhdysvaltalainen videopelien kehittäjä, joka on perustettu vuonna .

Yritys oli MTV Gamesin (Viacomin tytäryhtiön) omistuksessa vuodesta 2006 vuoteen 2010.

Marraskuussa 2021 Epic Games osti Harmonixin.

## Pelit
Yhtiö on tunnettu musiikkipelin sarjoista:
* *[[Guitar Hero (pelisarja)|Guitar Hero]]* -pelisarja
* *[[Rock Band (pelisarja)|Rock Band]]* -pelisarja
* *[[Dance Central (pelisarja)|Dance Central]]* -pelisarja

## Lähteet

## Aiheesta muualla
* Profiili MobyGamesissä
Rock Band (pelisarja)

**Rock Band** on Harmonixin kehittämä musiikkipelien sarja.

## Rock Band Network
Rock Band Network on palvelu musiikin lisäämiseen sarjan peleihin, jossa artistit ja levyjulkaisijat pystyvät jakamaan musiikkiaan.

Muun muassa suomalainen Amberian Dawn on julkaissut palvelussa musiikkiaan.

## Pelit
* Rock Band (2007)
* Rock Band 2 (2008)
* Rock Band 3 (2010)
* Rock Band 4 (2015)
* The Beatles: Rock Band
* Green Day: Rock Band

### Spin-offit
* Lego Rock Band
* Rock Band Blitz

### Käsikonsolit ja mobiililaitteet
* Rock Band Unplugged
* Rock Band Mobile
* Rock Band (iOS)
* Rock Band Reloaded

## Lähteet

## Aiheesta muualla

* Pelisarja MobyGamesissä
Dance Central (pelisarja)

**Dance Central** on Harmonixin kehittämä tanssipelien sarja.

## Pelit
* *[[Dance Central]]* (2010)
* *[[Dance Central 2]]* (2011)
* *[[Dance Central 3]]* (2012)
* *[[Dance Central Spotlight]]* (2014)
* *[[Dance Central (vuoden 2019 videopeli)|Dance Central]]* (2019)
Hr. Ms. Noord Brabant (1899)

**Hr.Ms. Noord Brabant** oli Alankomaiden kuninkaallisen laivaston Holland-luokan panssarikansiristeilijä.

## Valmistus

Alus tilattiin Koninklijke Maatschappij De Scheldeltä Vlissingenistä, ja sen köli laskettiin 31. elokuuta 1897. Alus laskettiin vesille 17. tammikuuta 1899 ja se otettiin palvelukseen 1. maaliskuuta 1900.

## Palvelus
Alus vieraili vuonna 1900 Kielissä osallistuen Kiel viikkoon, jossa Saksan keisari Wilhelm II vieraili aluksella useaan kertaan. Alus lähti 6. helmikuuta 1901 Vlissingenistä Hollannin Itä-Intiaan ja se saapui Tanjung Priokiin 23. maaliskuuta. Alus lähti 16. huhtikuuta  Melbourneen ja Albanyyn edustamaan Hollannin Itä-Intian hallintoa Australian parlamentin avajaisissa toukokuussa 1901.

Alus ja sen sisaralukset *Hr. Ms. Gelderland* ja *Hr. Ms. Utrecht* lähtivät 17. kesäkuuta 1905 paluumatkalle Alankomaihin. Matkalla alukset vierailivat Tanjung Priokissa, Mahéssa, Perimissä, Port Saidissa, Algerissa ja Tangerissa ja ne saapuivat Den Helderiin 30. elokuuta.

Alus lähti 1909 Surabayasta San Franciscoon. Se ylitti valtameren ensimmäisen kerran ilman purjeiden apua. Alus täydensi hiilivarastojaan Manadossa, Marshallin saarilla ja Havaijilla. Se saapui 12. lokakuuta määränpäähänsä, jossa aluksen miehistö osallistui vuoden 1906 maanjäristyksen muistoksi järjestettyyn Portola -juhlaan.

Alus ajoi karille 31. toukokuuta 1910 matkalla Surabayaan. Osa aluksen vesitiiviistä osastoista täyttyi vedellä, mutta se kykeni jatkamaan matkaa omin voimin. *Hr Ms. Hertog Hendrik* ja *Hr. Ms. Holland* saattoivat vaurioituneen aluksen Surabayaan.

Alus lähti 18. kesäkuuta 1914 Durresiin noutamaan majuri Lodewijk Thomson jäänteet takaisin Alankomaihin. Thomson oli saanut surmansa rauhanvalvontatehtävissä alueella. Britannian kuninkaallisen laivaston sukellusvene *HMS E17* ajoi matalikolle Alankomaiden rannikolla, mutta se kykeni pääsemään itse irti. Sukellusveneen päällikkö päätti myöhemmin upottaa aluksensa kansainvälisellä merialueella. *Noord Brabant* pelasi sukellusveneen miehistön merestä ja kuljetti heidät Den Helderiin.

Alus poistettiin palveluksesta vuonna 1920 ja se muutettiin majoitusalukseksi. Alus hinattiin Vlissingeniin lokakuussa 1926. Aluksen miehistö sytytti sen palamaan 17. toukokuuta 1940 estääksen sen joutumisen saksalaisten käsiin. Aluksen hylky romutettiin myöhemmin.
 
## Lähteet

*
*

### Viitteet
PiiPää

**PiiPää Oy** oli vuonna 1992 perustettu yhtiö, jonka perustajia olivat kuusi silloista tietojenkäsittelytieteen opiskelijaa. Sen toimitusjohtajana oli Lauri Henttonen. Yhtiö perustettiin, koska Kuopion lääninhallitus halusi tilata opiskelijoilta kirjasto-ohjelman, mutta tarjouksen laatijaksi tarvittiin yritys. PiiPää Oy toimitti alkuvuosina Sähköistä Säädöskokoelmaa ja tarjosi yrityksille www-hotellipalveluja.

## Katso myös
*www.fi

## Lähteet
Rimpi

**Rimpi** voi tarkoittaa seuraavia:

* rimpi eli hete, upottava lähteen tai suon silmäke
* Rimpi, lampi Laukaassa
* Rimpi, kylä Kuhmossa
* Rimpi, sukunimenä:
** Kari Rimpi (s. 1947), suomalainen kenraaliluutnantti, puolustusministeriön ent. kansliapäällikkö.
Sari Kaistinen

**Sari Kaistinen** (s. 2. syyskuuta 1964) on aktiiviuransa päättänyt suomalainen pika-aitajuoksija. Hän edusti Jyväskylän Kenttäurheilijoita ja hänen valmentajanaan toimi Risto Koskinen.

Kalevan kisoista Kaistinen saavutti 100 metrin aitajuoksusta kaksi pronssia vuosina 1984 ja 1985. Sisäratojen SM-kilpailuista hän saavutti pronssia viisiottelusta vuonna 1981 sekä pronssia 60 metrin aitajuoksusta vuonna 1984.

Virallisissa kilpailuissa Kaistinen ei ole esiintynyt vuoden 1987 jälkeen.

## Lähteet
Itakonihappo

**Itakonihappo** eli **metyleenimeripihkahappo** (C5H6O4) on tyydyttymättömiin dikarboksyylihappoihin kuuluva orgaaninen yhdiste. Yhdistettä voidaan käyttää muun muassa hartsien sekä muiden orgaanisten kemikaalien valmistamiseen. Itakonihappo on herättänyt erityisesti kiinnostusta, koska sitä voidaan valmistaa helposti käymisprosessilla uusiutuvista raaka-aineista. Itakonihappo on mesakoni- ja sitrakonihappojen isomeeri.

## Ominaisuudet
Huoneenlämpötilassa itakonihappo on hygroskooppista väritöntä kiteistä ainetta. Yhdiste liukenee hyvin veteen ja etanoliin, kohtalaisesti kloroformiin ja bentseeniin sekä vähäisessä määrin dietyylieetteriin. Itakonihappo on diproottinen heikko happo ja sen pK<sub>a</sub>-arvot ovat 3,9 ja 5,5. Itakonihappo reagoi karboksyylihapoille tyypillisesti muodostaen esimerkiksi alkoholien kanssa estereitä. Kuumennettaessa itakonihapon vesiliuosta se isomeroituu muodostaen mesakoni- ja sitrakonihappoja. Tislattaessa itakonihappoa se muodostaa sitrakonihappoa ja sitrakonianhydridiä.

## Valmistus ja käyttö
Itakonihapon anhydridiä muodostuu, kun sitruunahappoa kuivatislataan ja siitä saadaan hydrolyysin avulla itakonihappoa. Ensimmäiset yhdisteen valmistusprosessit perustuivat tähän. Yhdistettä voidaan valmistaa myös propargyylikloridista, hiilimonoksidista ja vedestä nikkelitetrakarbonyylin toimiessa katalyyttinä. Nykyään itakonihappoa valmistetaan ainoastaan bioteknisesti fermentaatiolla ja raaka-aineena käytetään esimerkiksi melassia. Itakonihappoa tuottavat fermentaatiolla muun muassa *[[Aspergillus itaconicus]]*- ja *[[Aspergillus terreus]]*-homeet. Näistä *A. terreus* on tuottajaorganismina tehokkaampi ja yleisemmin käytetty. Nämä homeet muodostavat melassin sisältämistä sokereista ensin akoniittihappoa, jota muodostuu osana sitruunahappokiertoa. Akoniittihaposta muodostuu itakonihappoa akonitaattidekarboksylaasin katalysoimana. Nykyään itakonihapon vuosittainen tuotanto on noin 70&ndash;80 tuhatta tonnia ja suurin tuottajamaa on Kiina.

Itakonihappo ja sen esterit polymeroituvat akryylihapon ja akrylaattiestereiden tavoin. Itakonihappoa käytetään monomeerina yhdestä akryylihapon kanssa valmistettaessa karylaattihartseja. Näihin hartseihin itakonihappo tuo muun muassa parempaa sitoutumiskykyä väriaineisiin, parantuneita virtausominaisuuksia ja stabiloi polymeeriemulsioita. Itakonihappoa käytetään myös hampaiden paikkaukseen käytettävien hammassementtien valmistukseen. Itakonihaposta valmistetaan myös muovien pehmentimiä sekä butadioli-, butyrolaktoni- ja tetrahydrofuraanijohdannaisia.

## Lähteet

## Aiheesta muualla
*Human Metabolome Database: Itaconic acid 
*Food Component Database (FooDB): Methylenebutanedioic acid 
*Kyoto Encyclopedia of Genes and Genomes (KEGG): Itaconic acid 
*ChemBlink: Itaconic acid
Atom

**Atom** tarkoittaa seuraavia:

* Atom, XML-kieleen pohjaava standardi
* Atom, ohjelmointiin tarkoitettu tekstieditori
* Intel Atom, Intelin suoritinperhe

## Katso myös
* Atomi (täsmennyssivu)
Hr. Ms. Utrecht (1898)

**Hr.Ms. Utrecht** oli Alankomaiden kuninkaallisen laivaston Holland-luokan panssarikansiristeilijä.

## Valmistus

Alus tilattiin Amsterdamin telakalta ja sen köli laskettiin vuonna 1897. Alus laskettiin vesille 14. heinäkuuta 1898 ja se otettiin palvelukseen 1. maaliskuuta 1901.

## Palvelus
Alus lähti 6. toukokuuta 1901 merikadettien koulutuspurjehdukselle Välimerelle. Matkalla se vieraili Cadizissa, La Speziassa, Napolissa ja Toulonissa. Matkan päättyessä alus palasi Flushingiin 22. heinäkuuta.

Vuonna 1902 alus lähetettiin *Hr. Ms. Koningin Regentesin* kanssa  Venezuelaan ja ne saapuivat La Guairaan 2. huhtikuuta. Ennen alusten saapumista Venezuelan laivasto oli toistuvasti tarkastanut Alankomaiden ja Antillien lippujen alla purjehtineita kauppa-aluksia. Alankomaiden laivaston alusten läsnäolo esti toiminnan jatkumisen.

*Utrecht* ja *Gelderland* ajoivat puutteellisten merikarttojen vuoksi karille 6. heinäkuuta 1904 lähellä Aroes Lampoejangia Etelä-Sumatralla. Alukset kunnostettiin Surabayalla ja Singaporessa. *Utrecht* osallistui 18. syyskuuta karille ajaneen Koninklijke Paketvaart Maatschappij:n *Van Outschoornin* pelastustöihin.

Alus aloitti 17. kesäkuuta 1905 sisaralustensa *Gelderlandin* ja *Noordbrabantin* kanssa  paluumatkan Alankomaihin. Matkalla alukset vierailivat Tanjung Priokissa, Mahéssa, Perimissä, Port Saidissa, Algerissa ja Tangerissa ennen saapumistaan Den Helderiin 30. elokuuta.

ALus lähti 1. syyskuuta 1909 Surinamista laivastovierailulle New Yorkiin, jossa se osallistui Hudson-Fulton juhlallisuuksiin. Juhla järjestettiin Hollannin Itä-Intian komppanian *Halve Maenilla* Amerikkaan saapuneen Henry Hudsonin ja Robert Fultonin suunnitteleman vuonna 1809 vesillelasketun höyrylaivan kunniaksi. Alus osallistui juhlallisuuksissa Hudson-joella järjestettyyn laivastokatselmukseen, jonka aikaan aluksen miehistö pukeutui 1600-luvun merimiespukuihin purjehtien Amsterdamin telakan valmistamalla *Halve Maenin* kopiolla. Aluksen kopio lahjoitettiin juhlatoimikunnan puheenjohtajalle. Kopio kuitenkin tuhoutui jonkin aikaa myöhemmin tulipalossa.

Alus lähti 25. huhtikuuta 1910 Paramaribosta Buenos Airesiin osallistuakseen Argentiinan itsenäisyyden 100-vuotis juhlallisuuksiin. Se osallistui 21. toukokuuta laivastokatselmukseen Buenos Airesissa. Alus aloitti 2. heinäkuuta paluumatkan vieraillen Brasiliassa ja Grenadassa. Se saapui 26. elokuuta Surinamiin.
 
Alus poistettiin palveluksesta vuonna 1913.

## Lähteet
*
*

### Viitteet
Dave Arneson

**Dave Arneson** (1. lokakuuta 1947 – 7. huhtikuuta 2009) oli yhdysvaltalainen roolipelisuunnittelija, joka on kehittänyt ''Dungeons & Dragons'' -pelin yhdessä Gary Gygaxin kanssa 1970-luvulla.

Arneson ja Gygax tutustuivat Gen Con -pelitapahtumassa vuonna 1970. *Dungeons & Dragonsin* lisäksi hän julkaisi muitakin roolipelejä, perusti oman pelialan yrityksen ja opetti pelisuunnittelua Full Sail Universityssä Floridassa. Hän opetti myös matematiikkaa vapaaehtoispohjalta peruskouluissa käyttäen apuna monisivuisia noppia.

Arneson kuoli syöpään 7. huhtikuuta 2009.

## Lähteet
David Gilbert

**David Brown Gilbert** (s. 12. kesäkuuta 1981 Derby, Yhdistynyt kuningaskunta) on englantilainen snooker-ammattilainen. Gilbert pääsi vuonna 2015 International Championshipissä loppuotteluun, jossa hän hävisi John Higginsille erin 10-5. Hän teki ensimmäisen 147 pisteen maksimibreikin vuonna 2015.

## Lähteet
* David Gilbert WorldSnooker.com
Neue Deutsche Welle

**Neue Deutsche Welle** (**NDW**, ’uusi saksalainen aalto’) on saksalaisen rockmusiikin tyylilaji, joka tulee alun perin post-punk sekä uusi aalto -tyylilajeista, jossa on myös elektronisen musiikin vaikutteita. Termiä ”Neue Deutsche Welle” käytettiin alun perin Burkhardt Seilerin levykaupan mainoksessa saksalaisessa *Sounds*-lehdessä elokuussa vuonna 1979 ja sen jälkeen toimittaja Alfred Hilsbergin artikkelissa ”Neue Deutsche Welle — Aus grauer Städte Mauern” (”Uusi saksalainen aalto — harmaiden kaupunkien muureilta”), joka julkaistiin *Sounds*-lehdessä lokakuussa vuonna 1979. Ehkä yksi tunnetuimmista Neue Deutsche Welle -yhtyeistä on Länsi-Saksasta tullut Nena, joka on tunnettu maailmanlaajuista suosiota 1980-luvulla saaneesta kappalestaan ”99 Luftballons”.

## Lähteet
Zaz (albumi)

**Zaz** on ranskalaisen laulajan Zazin esikoisalbumi, joka julkaistiin 10. toukokuuta 2010 levy-yhtiöllä Play On. Se tuotti kaksi hittisingleä: ”Je veux” sekä ”Le long de la route”, joka saavutti suosiota Belgiassa. Albumi itsessään oli kaupallinen menestys, saavuttaen listojen kärjen frankofonisissa maissa.

## Kappaleet

## Lähteet
*
Ritva Valkeinen

**Ritva Anneli Valkeinen** (s. 4. tammikuuta 1965 Jyväskylä) on suomalainen aitajuoksija. Hän edusti vuoteen 1986 asti Jyväskylän Kenttäurheilijoita ja vuonna 1987 Turun Urheiluliittoa. Hän lopetti urheilu-uransa 22-vuotiaana. Häntä valmensi uransa viimeisinä vuosina Veikko Lahtinen ja sitä ennen Matti Jääskeläinen (ikävuodet 11–14) ja Antti Mero (ikävuodet 15–18).

SM-kisoissa Valkeinen saavutti 100 metrin aitajuoksussa kultaa vuonna 1984 ja pronssia vuosina 1981 ja 1983, 400 metrin aitajuoksusta hopeaa vuonna 1985 sekä seitsenottelusta pronssia vuonna 1984. Sisäratojen SM-kilpailuista hän saavutti 60 metrin aitajuoksusta hopeaa vuonna 1983 sekä pronssia vuonna 1981. 

Valkeinen osallistui alle 20-vuotiaiden Euroopan-mestaruuskilpailuihin vuosina 1981 ja 1983. Molemmilla kerroilla hän karsiutui jatkosta 100 metrin aitajuoksun alkuerissä ja lisäksi hän sijoittui seitsenottelussa 18:nneksi vuonna 1983. Maaotteluedustuksia hänelle kertyi kaikkiaan, nuorten maaottelut mukaan lukien, 11 kappaletta.

Valkeinen on valittu Jyväskylän Kenttäurheilijoiden urheilijalegendaksi nro 11. Hän on seuran ensimmäinen naisurheilijalegenda.

## Henkilökohtaiset ennätykset
* 100 metrin aitajuoksu: 13,94 (Helsinki 2.9.1984)
* 400 metrin aitajuoksu: 1.00,56 (Lahti 18.8.1985)
* Seitsenottelu: 5252 (Kristiansand, Norja 29.7.1984)

## Lähteet
Riitta Manninen

**Riitta Helena Manninen** (s. 11. tammikuuta 1957 Kärsämäki) on aktiiviuransa päättänyt suomalainen aitajuoksija. Hän edusti Kärsämäen Katajaa ja harjoitteli itsenäisesti ilman valmentajaa.

Kalevan kisoista Manninen saavutti 400 metrin aitajuoksusta kolme pronssia vuosina 1982, 1983 ja 1985. Virallisissa kilpailuissa hän ei ole esiintynyt vuoden 1988 jälkeen.

## Lähteet
Satu Suikkari-Kleven

**Satu Suikkari-Kleven** on suomalainen diplomaatti. Hän oli Suomen suurlähettiläs Portugalissa Lissabonissa 2020–2024. Suikkari-Kleven oli sivuakkreditoitu Lissabonista myös Kap Verdelle. Aiemmin hän toimi suurlähettiläänä Thaimaassa Bangkokissa 1. syyskuuta 2016 lähtien. Suikkari-Kleven oli akkreditoitu Thaimaasta myös Kambodžaan.

Suikkari-Kleven aloitti ulkoministeriön palveluksessa vuonna 1998. Ennen Bangkokiin siirtymistä hän työskenteli kansainvälisen oikeuden yksikön päällikkönä ulkoministeriön oikeuspalvelussa. Aikaisemmin hän on työskennellyt muun muassa ulkoministeriön poliittisella osastolla YK:n turvallisuusneuvostotiimin vetäjänä ja ihmisoikeuspolitiikan yksikössä.

Suomen edustustoissa Suikkari-Kleven on palvellut Oslon suurlähetystössä Norjassa ja Suomen YK-edustustossa New Yorkissa. Lisäksi hän on työskennellyt muun muassa Euroopan neuvoston ihmisoikeuskomissaarin toimistossa Strasbourgissa sekä YK:n pakolaisjärjestössä UNHCR:ssä Genevessä ja Afganistanin toimistossa.

## Lähteet
Laura Kansikas-Debraise

**Laura Kansikas-Debraise** on suomalainen diplomaatti. Hän on toiminut Suomen suurlähettiläänä Egyptissä Kairossa 1. helmikuuta 2017 lähtien syksyyn 2021. Hän on Suomen pysyvä edustajana myös Arabiliitossa.

Ennen Kairoon siirtymistään Kansikas-Debraise työskenteli vientivalvontayksikön päällikkönä ulkoministeriön taloudellisten ulkosuhteiden osastolla ja on aiemmin työskennellyt muun muassa suurlähettilään sijaisena Wienissä ja Suomen Etyj-puheenjohtajuustiimin kansliapäällikkönä sekä Suomen EU-edustustossa Brysselissä.

## Lähteet
Maria Serenius

**Maria Serenius** on suomalainen diplomaatti. Hän oli 1. syyskuuta 2008 lähtien Suomen suurlähettiläs Latviassa Riiassa ja jäi eläkkeelle syksyllä 2012. Hän aloitti uransa ulkoministeriössä vuonna 1975.

Serenius työskenteli uransa aikana myös Egyptissä, Japanissa, Sri Lankassa ja Sveitsissä. Vuosina 1997–2001 hän oli Suomen pääkonsuli Los Angelesissa. Lisäksi hän työskenteli ulkoasiainministeriössä osastopäällikkönä Afrikan ja Lähi-idän osastolla ennen siirtymistään vuonna 2004 suurlähettilääksi Ankaraan.

## Lähteet
Necrolestes

**Necrolestes** (nimen merkitys: ”haudankaivaja”) on sukupuuttoon kuollut nisäkässuku, jota tavattiin 16 miljoonaa vuotta sitten varhaisella mioseenilla. Sen on heimonsa **Necrolestidae** ainoa suku. *Necrolestes* on viimeinen tunnettu Dryolestidan jäsen.

## Elintavat
*Necrolestes* saattoi kasvaa 15 cm pitkäksi. Koska eläimellä oli monia hienoja hampaita, on ajateltu että *Necrolestes* söi hyönteisiä tai matoja. Leuan kärki oli oudosti ylöspäinkääntynyt ja muodosti ehkä lihaisen ulokkeen joka toimi herkkänä tuntoelimenä jolla eläin etsi ruokansa, ehkä hieman kuten nykyisen tähtikuonokontiaisen nenäreikiä ympäröivä monimutkainen tuntosarvien kehä. On myös mahdollista että se eli kaivautuen maan alle, mistä sen nimikin juontuu.

## Löydöt
*Necrolestesin* luurangosta tunnetaan kolmasosa, sisältäen suurimman osan kalloa. Patagoniasta Santa Cruzin muodostumasta on löydetty useiden yksilöiden irrallisia luita.

## Luokittelu
Suku *Necrolestes* koostuu kahdesta lajista: *N. patagonensis* ja *N. mirabilis*. *Necrolestes* kuvattiin alun perin istukallisena hyönteissyöjänä vuonna 1891 ja luokiteltiin myöhemmin metateeriksi. Paremmat löydöt ovat johtaneet nykyiseen luokitteluun Dryolestidassa. Vuonna 2012 päättyneessä *Necrolestesin* taksonomisessa tutkimuksessa se sijoitettiin Meridiolestidaan *[[Cronopio]]* läheisenä sukulaisena.
### Fylogenia
Rougier, Wible, Beck ja Apesteguía (2012):

## Lähteet
*
### Viitteet
For Love of the King

**For Love of the King** on Oscar Wilden nimissä 1920-luvun alussa julkaistu näytelmä. Todellisuudessa sen on kirjoittanut irlantilaissyntyinen Mabel Cosgrove. Cosgrove avioitui burmalaisen diplomaatin kanssa ja käytti myöhemmin nimeä Chan Toon ja palattuaan Eurooppaan esiintyi Arakanin prinsessana ja ansaitsi elantonsa kirjailijana, toimittajana ja huijarina.

Näytelmä paljastui huijaukseksi 1920-luvun puolivälissä, ja se ja sen kirjoittaja Mabel Cosgrove/Chan Toon unohtuivat. Näytelmä sisältyy muun muassa Methuenin julkaisemiin Wilden koottuihin teoksiin vuodelta 1922.

## Lähteet

## Aiheesta muualla
* For Love of the King Projekt Gutenbergissä, tekijäksi merkitty Oscar Wilde
* The Curious Case of Mrs. Chan-Toon, Blogspot 1.3.2009
Helsingin itsenäinen evankelisluterilainen seurakunta

**Helsingin itsenäinen evankelisluterilainen seurakunta** (entinen **Helsingin vapaa evankelisluterilainen seurakunta**) on Suomen evankelisluterilaiseen seurakuntaliittoon kuuluva seurakunta Helsingissä. Seurakunnan jumalanpalvelukset järjestetään Suomen Luther-säätiön Koinonia-keskuksessa.

## Historia
Seurakunnan toiminta alkoi 1940-luvulla, mutta se merkittiin yhdistysrekisteriin vasta 29. joulukuuta 1958. Seurakunnan nimi oli aiemmin *Helsingin vapaa evankelisluterilainen seurakunta*, mutta se vaihtoi nimensä nykyiseen muotoonsa vuodenvaihteessa 2013–2014. Aiempi nimi oli aiheuttanut sekaannuksia, kun seurakunnan luultiin kuuluvan vapaisiin suuntiin. Vuonna 2016 seurakunta alkoi pitää Helsingin jumalanpalveluksiaan Luther-säätiön Koinonia-keskuksen tiloissa.

## Toiminta
Seurakunnan toiminta-alueena on pääkaupunkiseutu, erityisesti Helsinki ja Järvenpää, joissa molemmissa pidetään säännöllisiä jumalanpalveluksia. Seurakunta järjestää lisäksi lasten kerhoja, nuorteniltoja, raamattupiirejä ja lauluiltoja. Seurakunnalla oli vuonna 2019 127 jäsentä.

## Katso myös
* Uskonto Helsingissä
* Luettelo Suomen luterilaisista seurakunnista

## Lähteet
MTV Katsomo

**MTV Katsomo** (aiemmin **mtv**, **Katsomo** ja **MTV3 Katsomo**) on MTV:n vuonna 2009 perustama ilmaiskanavien yhteinen suoratoistopalvelu. Palvelun edeltäjä oli nimeltään **MTV3 anytime**, aiemmin **MTV3 netti-tv**.

Palvelusta voi katsoa lähes kaikkia kanavalla näytetyistä ohjelmista jälkikäteen tai niiden esittämishetkellä. Vuoteen 2017 asti MTV Katsomossa oli mahdollista katsoa myös maksullisia ohjelmia, kuten televisiosarjojen ennakkonäytöksiä sekä erilaisia live- ja urheilutapahtumia. Helmikuussa 2017 maksullinen sisältö siirtyi uuteen C More -suoratoistopalveluun. Huhtikuussa 2018 suoratoistokanavat siirtyivät Katsomosta C Moreen.

Marraskuussa 2018 MTV Katsomon nimeksi tuli *mtv* ja osoitteeksi *mtv.fi*. Aikaisempi *mtv.fi* (vuosina 1995–2013 *mtv3.fi*) muuttui muotoon *mtvuutiset.fi*.

Toukokuussa 2022 MTV palautti palvelun nimen aiempaan muotoonsa *MTV Katsomo*. Samalla palvelun logo ja ulkoasu uudistuivat.

10. lokakuuta 2023 C More yhdistettiin osaksi MTV Katsomoa. MTV Katsomoa voi katsoa ilmaiseksi, mutta useimpien sisältöjen katsomiseen on ostettava maksullinen MTV Katsomo+ -tilaus.

## MTV -alkuperäissarjoja
* Estonia
* Konflikti
* Roba
* Poromafia
* Aallonmurtaja
* Maria Kallio
* Sunnuntailounas
* Linda
* Salatut elämät
Lähde:

## Aiemmat nimet ja logot

Tiedosto:MTV3 netti-tv.webp|MTV3 netti-tv:n logo vuosina 2004–2007
Tiedosto:MTV3 anytime.svg|MTV3 anytimen logo vuosina 2007–2009
Tiedosto:MTV3 Katsomo.png|MTV3 Katsomon logo vuosina 2009–2011
Tiedosto:Katsomo.png|Katsomon logo vuosina 2011–2013
Tiedosto:Katsomo_logo2013.png|MTV Katsomon logo vuosina 2013–2018
Tiedosto:MTV.svg|mtv-palvelun logo vuosina 2018–2021
Tiedosto:Mtv-logo 2021.svg|mtv-palvelun logo vuosina 2021–2022
Tiedosto:MTV Katsomo 2022.svg|MTV Katsomon logo vuonna 2022
Tiedosto:MTV Katsomo 2022-12.svg|MTV Katsomon logo vuosina 2022–2023
Tiedosto:MTV Katsomo 2023.svg|MTV Katsomon logo vuodelta 2023–


## Katso myös
* MTV Katsomo+ ja kanavapaketti viihde ja urheilu

## Lähteet
Recto Verso

**Recto Verso** on ranskalaisen laulajan Zazin toinen studioalbumi, joka julkaistiin 10. toukokuuta 2013 levy-yhtiöllä Play On. Se oli Zazin ensimmäinen albumi kolmeen vuoteen hänen debyyttialbuminsa *[[Zaz (albumi)|Zaz]]* (2010) jälkeen. *Recto Verso* tuotti kolme singleä: ”On ira”, ”Si” ja ”Gamine”. Albumin nimellä viitataan Zazin luonteen kahteen eri puoleen, joita hän halusi ilmaista albumin musiikilla.

## Kappaleet

## Lähteet
Men si tarsil

**Men si tarsil** (Etsit minua) bulgarialaisen pop-folk -laulaja Andrean toinen studioalbumi. Se julkaistiin vuonna 2009 levymerkillä Payner.

## Kappaleet
# Men si tarsil
# Moyata poroda (feat. Geo Da Silva)
# Samo moy (feat. Costi)
# Day mi vsitško
# Izbiram teb (feat. Costi ja Lennox Brown)
# Predloži me
# Upotrebena (feat. Costi)
# V men
# Nyamam pritšina
# Nay-velik
Kansikas

**Kansikas** voi tarkoittaa:

* Kansikas, kylä Kouvolassa
* Laura Kansikas-Debraise, suurlähettiläs
* Tuomas Kansikas (s. 1981), jalkapalloilija
* Veikko Kansikas (1923–1991), kansanedustaja.
Serenius

**Serenius** on muun muassa seuraavien henkilöiden sukunimi:

* Bengt Serenius (1884–1960), suomalainen rovasti ja uskonnollinen kirjailija
* Ingvald Serenius (1900–1974), suomalainen arkkitehti
* Jakob Serenius (1700–1776). ruotsalainen piispa, myssyjen johtohenkilöitä
* Maria Serenius, suomalainen suurlähettiläs
* Timo Serenius (1955−2021), suomalainen jääpalloilija
* Uno Serenius (1880–1938), suomalainen ravintoloitsija, hotellinjohtaja ja suojeluskuntalainen.

Aiempi sukunimi **Serenius**:
* Esa Seeste (1913-1997), suomalainen liikunnanopettaja, voimistelun olympiamitalisti
Ys (pelisarja)

**Ys** on japanilaisen Nihon Falcomin roolipelien sarja kotitietokoneille ja pelikonsoleille.

Nimi on peräisin myyttisestä ranskalaisesta kaupungista Ys.

Sarja on yksi merkittävimmistä tietokoneille julkaistuista roolipeleistä japanilaisten pelien historiassa, mutta se ei ole saavuttanut yhtä laajaa kansainvälistä suosiota kuin eräät muut japanilaiset roolipelit.

## Pelit
### Pääsarja
* *Ys: The Vanished Omens* (1987)
* *Ys II: Ancient Ys Vanished - The Final Chapter* (1988)
* *Ys III: Wanderers from Ys* (1989)
* *Ys IV: Mask of the Sun* (1993)
* *Ys IV: The Dawn of Ys* (1993)
* *Ys V: Lost Kefin, Kingdom of Sand* (1995)
* *Ys VI: The Ark of Napishtim* (2003)
* *Ys: Origin* (2006)
* *Ys Seven* (2009)
* *Ys VIII: Lacrimosa of Dana* (2016)
* *Ys IX: Monstrum Nox* (2019)
* *Ys X: Nordics* (syyskuu 2023, Japani)

### Uusintaversiot
* *Ys: Book I & II* (1989)
* *Ancient Ys Vanished* (1991)
** *Ys: The Vanished Omens*
* *Ys II Special* (1994)
* *Ys Eternal* (1998)
* *Ys II Eternal* (2000)
* *Ys I II Complete* (2001)
* *Ys I・II: Eternal Story* (2003)
* *Ys III: Wanderers from Ys* (2005)
* *Ys IV: Mask of the Sun - A New Theory* (2005)
* *Ys: The Oath in Felghana* (2005)
** *Ys III: Wanderers from Ys*
* *Ys V: Lost Kefin, Kingdom of Sand* (2006)
* *Ys I & II Chronicles* (2009)
* *Legacy of Ys: Books I & II* (2009)
* *Ys: Memories of Celceta* (2013)
** *Ys IV: Mask of the Sun*
** *Ys IV: The Dawn of Ys*
* *Ys Chronicles 1* (2015)
* *Ys Chronicles II* (2016)

## Lähteet

## Aiheesta muualla
* Ys sarja MobyGamesissä
Google Map Maker

**Google Map Maker** oli vuosina 2008–2017 toiminut verkkopalvelu, jonka avulla rekisteröityneet käyttäjät pystyivät muokkaamaan Google Mapsin karttoja. Google avasi Map Makerin vuonna 2008, jotta vapaaehtoiset käyttäjät voisivat korjata Google Mapsin puuttuvia ja vanhentuneita karttoja. Map Makeriin tehdyt muokkaukset vaativat riittävän monen käyttäjän hyväksynnän päästäkseen Google Mapsiin kaikkien näkyville. Huhtikuussa 2015 Google joutui sulkemaan palvelun epäasiallisten karttamuokkausten takia. Map Maker avattiin uudelleen elokuussa 2015. Saatuaan integroitua monia Map Makerin tärkeitä ominaisuuksia Google Mapsiin Google sulki palvelun maaliskuun 2017 lopussa.

## Lähteet

## Aiheesta muualla
Auringonpimennys (vuoden 1981 elokuva)

**Auringonpimennys** (*Coup de torchon*) on vuonna 1981 ensi-iltansa saanut Bertrand Tavernierin ohjaama ranskalainen satiirinen mustan komedian elokuva, jonka pääosia näyttelevät Philippe Noiret, Isabelle Huppert ja Jean-Pierre Marielle.

*Auringonpimennys* perustuu yhdysvaltalaisen Jim Thompsonin rikosromaaniin *[[Pottsville 1280]]* (, 1964), jonka pohjalta Bertrand Tavernier ja Jean Aurenche sovittivat elokuvan käsikirjoituksen. Romaanista poiketen elokuvan tarina sijoittuu 1930-luvun Ranskan Länsi-Afrikan pikkukaupunkiin eikä 1910-luvun texasilaiseen öljykaupunkiin Yhdysvalloissa. Elokuvan tuottajina olivat Henri Lassa ja Adolphe Viezzi. *Auringonpimennys* oli ehdokkaana muun muassa parhaan elokuvan Césarin ja parhaan vieraskielisen elokuvan Oscarin saajaksi.

## Juoni
*Auringonpimennys* sijoittuu vuoden 1938 Ranskan Länsi-Afrikkaan ja kertoo pikkukaupungin avuttomasta poliisipäälliköstä Lucien Cordierista (Philippe Noiret), joka muuttuu tunteettomaksi tappajaksi, ja tämän ärhäkästä rakastajattaresta Rose Marcaillousta (Isabelle Huppert). Psykopaattipäähenkilö Lucien pitää itseään Jeesuksen kaltaisena.

## Näyttelijät

## Tuotanto
*Auringonpimennys* kuvattiin Senegalissa keväällä 1981. Elokuvan tuotantoyhtiöinä olivat Les Films de la Tour, Films A2 ja Little Bear.

## Julkaisu ja tilastoja
*Auringonpimennys* sai ensi-iltansa Ranskassa 4. marraskuuta 1981 ja Suomessa 30. syyskuuta 1982. Elokuvan teatterilevittäjinä olivat Ranskassa Parafrance Films ja Suomessa Dianafilmi Oy. Elokuva keräsi Ranskassa teatterikierroksensa aikana 2&nbsp;199&nbsp;309 katsojaa ja oli 16. katsotuin elokuva vuonna 1981. Elokuva oli Suomessa 101. katsotuin elokuva 10 863 hengen katsojamäärällään vuonna 1982.

*Auringonpimennys* julkaistiin Ranskassa DVD:lle 13. maaliskuuta 2001.

## Vastaanotto
Harri Römpötti kirjoittaa (Helsingin Sanomat), että päähenkilö Lucien on elokuvahistorian kiinnostavimpia psykopaatteja: kotona tossun alla, kylän sutenöörien kiusaama, mutt kun hän alkaa vihdoin pitää järjestystä, hän toimii omista lähtökohdistaan niin että ne muuttuvat perversseiksi.

Rotten Tomatoes -sivuston mukaan 83 prosenttia kriitikoista on antanut elokuvalle positiivisen arvosanan 7,5/10 keskiarvolla. Tulos perustuu kuuteen arviointiin. 1&nbsp;239 käyttäjästä 82&nbsp;% on antanut elokuvalle positiivisen arvosanan 3,8/5 keskiarvolla. Internet Movie Databasen 3&nbsp;831 käyttäjää on antanut elokuvalle keskiarvon 7,7/10.

## Palkinnot ja ehdokkuudet

## Lähteet

## Kirjallisuutta
*Pentti, Pauli: ”80-luvun kaunein elokuva”. *Filmihullu* 4/1983.

## Aiheesta muualla
* 
* ''Auringonpimennys'' AlloCinéssä 
* ''Auringonpimennys'' UniFrancessa 
* ''Auringonpimennys'' Rotten Tomatoes -sivustolla
Kara Mustafa pašša

**Kara Mustafa pašša** voi tarkoittaa esimerkiksi seuraavia henkilöitä:

* Kemankeş Kara Mustafa pašša – Osmanien valtakunnan suurvisiiri 1638–1644
* Lala Kara Mustafa pašša – Osmanien valtakunnan suurvisiiri 1580
* Merzifonlu Kara Mustafa pašša – Osmanien valtakunnan suurvisiiri 1676–1683